د پاکستان حکومت د تاوتریخوالي په وړاندې د پوځ مرسته غوښتې
د پاکستان په پلازمینه کې د پولیسو او معترضینو ترمنځ نښتې شوې چې پکې لسګونه کسان ټپیان شوي دي.
د پاکستان پولیسو په اسلام آباد کې د تحریک لبیک د نوي اسلامپاله ګوند د پلويانو پر خلاف عملیات کړي دي چې د لویو لارو د تړلو لپاره یې د پلازمینې سره نږدې په یو چوک کې د اعتراض په توګه کمپ جوړ کړی و. پولیسو ددې ګوند د پلویانو پر خلاف هغه وخت عملیات پیل کړل چې د نیمې شپې وروستۍ مظاهره کوونکو ته د اعتراض د ختمولو ورکړل شوې نیټه پای ته ورسیده او شاوخوا درې سوه معترضینو د سیمې د پریښودلو په اړه د حکومت وروستۍ خبرداري له پامه وغورځاوه. دغه عملیات په داسې حال کې په نښتو بدل شول چې پولیسو د دغه ګوند د پلویانو د خورولو او د هغوی د کمپ د نړولو لپاره هڅه پیل کړه. د روغتونونو چارواکو ویلي چې د عملیاتو په ترڅ کې له سلو زیات کسان ټپان شوي چې زیاتره یې پولیس دي. د پاکستان په زیاتو برخو کې د خصوصي تلویزونونو خپرونې قطع شوي او د فیسبوک، ټویټر او یوټیوب په څیر ټولنیزې رسنۍ هم تړل شوي دي. د تحریک لبیک یا رسوالله په نامه د سخت دریځه گوند د مظاهرو د سرکوبولو جریان هم د امنیتي مقاماتو له لورې منع شوی و. د پاکستاني رسنیو په وینا تر اوسه نه ده څرگنده چې د مستقیمو تلویزیوني خپرونو د قطع کولو امر چا کړی و. په پیښور کې هم د نن ماسپښین راهیسې یواځې د دولتي تلویزیونونو خپرونې روانې وې او خصوصي تلویزونونه نه لیدل کیدل. د تلویزیوني خپرونو بندول ددې سبب شوي چې یو شمیر ژورنالیستان پر حکومت باندې انتقادونه وکړي. د رپوټونو له مخې د حکومت ضد اعتراضونه د پاکستان نورو ښارونو ته غځیدلي او د دې ګوند پلویانو په کراچۍ، لاهور، پیښور او د حافظ آباد ګوجرانواله کې مظاهرې کړې دي. د تحریک لبیک پلویانو د پاکستان د اسلام آباد ورځنی ژوند د هغه وخت راهیسې له خنډونو سره سره مخ کړی و چې شل ورځې دمخه یې د پلازمینې په یو چوک کې د اعتراض په توګه یو کمپ جوړ کړ. دغه ګوند د پاکستان د قانون وزیر زاهد حمید ګوښه کیدل غواړي او تور لګوي چې هغه د ټاکنو د لوړې په قانون کې د بدلون په راوستلو سره دین ته سپکاوي کړی و، خو حکومت وايي چې دا یوه کتبي سهوه وه. دغه ګوند چې په وروستیو میاشتو کې د پاکستان پر سیاسي افق څرګند شوی تیره میاشت یې په پیښور کې د ملي اسامبلې لپاره د یوې تشې شوې څوکۍ ټاکنې وګټلې.